《舟中无事戏拟古乐府杂体遗意十八首 其十 霹雳引》
明代·邓云霄

愁人苦病暍，炎峤只闻雷。渴想阴宫餐积雪，狂思散发临高台。

南来有客抱琴至，泠泠色挟清商气。调轸林生少女风，扣弦指下奔丰隆。

镗鎝砰駖声震野，疾可破山缓堕瓦。四座横飞赤电光，堂坳潦涨恨无梁。

火龙抑首下西陆，风雨潇潇一榻凉。罢琴云气犹缠指，壮士闻之按剑起。

直当叱咤驰千里，翻身暍病霍然已。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。